Monday, 14 September 2020 09:26
Oplossings uit die hemel vir probleme wat direk uit die hel kom
Kom ons gesels 'n slaggie reguit oor wat in die Bybel staan.
Terwyl ons gesels, vra jouself af: Het ek die afgelope paar maande gepraat, geleef en gedink soos iemand wat regtig hierdie dinge wat hier staan, glo?
Die een ding wat vir my uitstaan as ek die Bybel lees, is dat die God van die Bybel op 'n besondere merkwaardige manier betrokke is in die detail wat in my eie lewe en alles wat rondom my gebeur.
Die God van die Bybel, my Hemelse Pappa, sien as daar 'n mossie êrens dood lê, sê Jesus. Hoeveel te meer is Hy nie in detail bewus van wat die afgelope maande oor die wêreld gebeur het nie. Hy weet presies wie regtig COVID-19 gehad het, en wie se liggaam teenliggaampies gehad het teen een of ander gewone griep-virus. Ja, Hy weet selfs dit wat ons nie van seker is nie, soos, of hier agter alles wat die afgelope paar maande oor die wêreld gebeur het, iets sinisters en slu lê!
Hy weet selfs of dit regtig 'n "plaag" of "pandemie" dié was!
Hy weet ook of dit een van die plae was waarvan ons in Openbaring lees.
Gaan blaai 'n bietjie na Openbaring 9, 11, 16, 18 en 22 en lees dat daar wel op 'n dag plae gaan kom wat deel gaan wees van die laaste, dramatiese pogings van God om 'n sondige mensdom tot besinning en tot bekering te ruk!
Kom ek vra dus weer vir jou: Sit God dalk op die een of ander manier "agter" die "Wuhan virus"?
Alhoewel dit nie 'n "vreemde gedagte" in die lig van die inhoud van die Bybel is nie, twyfel ek persoonlik hieroor.
En nie oor die redes wat die neo-liberale sal gebruik om hulle eie prentjie van wie die God van die Bybel nou eintlik is, te verdedig nie.
Nee, ek glo nie dat die God van die Bybel, soos sommige mense sê en glo, hierdie oulike, altyd-liefdevolle God is wat nie 'n vlieg kan of wil seer maak nie.
Nee, ek glo dat die God van die Bybel werklik God is, in elke sin van die woord.
Hy is Verlosser, Geneesheer, maar ook Koning van alle konings en Regverdige Regter wat sonde en alles wat verkeerd is, haat!
En ja, Hy het beslis Sy eie agenda waarmee Hy besig is vir hierdie wêreld en al sy mense.
Bo-aan Sy agenda staan daar: Sy Koninkryk gaan op hierdie aarde kom, kom wat wil, en elke knie gaan voor Jesus as die Koning buig!
Daarom gaan sommige magte en wêreldspelers plat gevee word as hulle weier om te buig, of as hulle Sy Koninkryk wil keer of in die wiele wil ry!
Een ding is verder seker: die God wat ons dien en leer ken het in Christus Jesus, is, soos Hy belowe het, ook in die detail van hierdie pandemie, in Sy kinders se lewens besig.
Ja, alles wat in hierdie tyd in ons lewe en rondom ons gebeur, is deel van 'n groter plan waarmee Hy met elkeen van ons besig is TOT ONS BESWIL. (Rom. 8:28)
Dit is waarom elkeen van ons baie stories kan vertel oor hoe hierdie uitsonderlike, uiters ongemaklike en onaangename tyd, tog ook baie besondere positiewe dinge in ons lewens tot gevolg het.
En daarom kan iemand soos ek, wat self positief gediagnoseer is in die tyd, merkwaardige stories vertel oor God se goedheid, Sy bonatuurlike genesing en wonderwerke in hierdie tyd.
Gaan sit 'n bietjie by iemand en dan gesels julle oor wat jy in hierdie afgelope paar maande geleer het en oor dankbaar is.
Sê dan vir die Here in 'n gebed dankie daarvoor.
Sunday, 30 August 2020 16:05
God soek mense wat gewillig is om die prys te betaal om Sy nuwe generasie te wees
Besef jy dat daar 'n spesiale uitnodiging is met jou naam op?
Die lewende God self soek mense wat bereid is om in hierdie seisoen op te staan en te sê: Hier is ek, Here, gebruik my! Stuur my!
Die Here soek mense wat Sy stem gehoor het en wat bereid is om die prys te betaal om anders te lewe, anders te dink, anders te praat, as almal rondom hulle.
Hy soek mense wat bereid is om tyd te maak om self by hulle nuwe Here en Koning te hoor wat is Sy hart en wil vir hulle lewens.
Hulle wil nie net hoor hoe iemand anders, soos 'n pastoor of dominee, of hierdie profeet, vir hulle sê wat God se plan en wil vir hulle lewe is nie. Hulle is bereid om tyd te maak om self by Sy voete te kom sit om self uit Sy eie mond te hoor wat Hy wil hê hulle moet doen.
En omdat hulle 'n woord van die lewende God self het, is hulle bereid om op te staan en te doen wat gedoen moet word.
Omdat hulle self met die Koning gepraat het, is hulle bereid om vir 'n vyandige wêreld rondom hulle te sê: So sê die Here, Here! Of: Genoeg is genoeg!
Ja, omdat hulle Hom as 'n lewende God leer ken en self ontmoet het in hulle lewe, is hulle bereid om vir enigiemand van Hom te vertel, al gaan dit hulle lewens dalk kos!
Is jy een van hulle?
Is jy iemand wat nie anders kan as om die God van die Bybel te eer en lief te hê nie?
Is jy een van diegene wat gekies het om in heiligheid te lewe en om sonder kompromie te staan op die waarheid van die Woord?
Indien dit jy is, deel ek graag met jou 'n belofte uit die mond van die Koning wat spesifiek vir jou bedoel is:
_"Geseënd is dié wat weet hoe afhanklik hulle van God is, want aan hulle behoort die koninkryk van die hemel. _
_Geseënd is dié wat treur, want hulle sal vertroos word. _
_Geseënd is die sagmoediges, want hulle sal die nuwe aarde ontvang. _
_Geseënd is dié wat honger en dors na wat reg is, want hulle sal versadig word. _
_Geseënd is dié wat barmhartig is, want aan hulle sal barmhartigheid bewys word. _
_Geseënd is dié wat rein van hart is, want hulle sal God sien. _
_Geseënd is die vredemakers, want hulle sal kinders van God genoem word. _
_Geseënd is dié wat vervolg word omdat hulle doen wat reg is, want aan hulle behoort die koninkryk van die hemel. _
_Geseënd is julle wanneer die mense julle ter wille van My beledig en vervolg en valslik al wat sleg is van julle sê. _
Wees bly en verheug, want julle loon is groot in die hemel. Hulle het immers die profete voor julle net so vervolg." (Mat. 5:3-12)
Iets merkwaardig gebeur in 'n mens se lewe wat gekies het om nie meer net vir hulleself te lewe nie, maar om vir Jesus en vir Sy Koninkryk jou lewe te gee!
Hoe kan dit anders! Hy het immers Sy lewe vir ons gegee!
Merkwaardige dinge gebeur wanneer ons tyd maak om aan Sy voete te sit!
Behalwe dat ons daar tyd kry om Hom persoonlik te leer ken en met Hom te praat, ontdek ons dat om Hom te dien en lief te hê soveel meer is as wat ons vir soveel jare in godsdienstige plekke en by godsdienstige mense gehoor het!
Dit is soveel dieper… Soveel meer intiem… Soveel meer werklik…
Dit is soos Jesus daar in Joh. 10:10b geê het. Hy het werklik gekom sodat ons lewe kan hê en dit in oorvloed!
Daar aan Sy voete ontdek ons dat as 'n mens dit eenkeer geproe het, verander alles.
Dan kan jy nie anders as dit wat daar in Mat. 6:33 staan nie!
Dan kan jy nie anders nie as om Sy koninkryk en Sy geregtigheid (Sy wil) bo alles te soek, want jy weet, dan sal Hy sorg vir die res!
Monday, 24 August 2020 08:03
Hy gaan vir julle dinge leer, het Jesus vir Sy volgelinge wat drie jaar saam met Hom dag en nag was, gesê. Dit waarvoor julle nog nie gereed is nie, gaan die Heilige Gees self vir julle na Sy koms leer.
As 'n mens 'n bietjie nadink oor presies wat Jesus hier vir Sy dissipels gesê het, kan 'n mens die volgende dinge as deel hiervan reken:
• So, moes Jesus se volgelinge en die dissipels, na die kruisiging en opstanding van Jesus, deur die Heilige Gees oortuig word oor wat dit beteken dat Jesus "alles" wat in die Ou Testament en in die Tora gestaan het, "vervul" en "hulle volle betekenis laat kry het".
• So, moes hulle ontdek dat die Heilige Gees nou "hulle nuwe wet" geword het. Ja, dat Hy selfs vir hulle gaan wys wat God se hart werklik met elkeen van die wette was wat ons gewoonlik die Tien Gebooie/Woorde noem. Byvoorbeeld, dat in die lig van wat Jesus vir ons kom doen het op aarde, nie net een dag in die week vir ons as Sy volgelinge 'n Sabbat, of rusdag tot Sy eer is nie. Nee, in die lig van wat Jesus vir ons kom doen het, het elke dag van die week, en elke dag van die res van ons lewe deel geword van ons Sabbat of rusdag wat ons tot eer van God in die rus wat Jesus vir ons gebring het, wil lewe.
• God se Gees moes 'n Petrus kom leer dat ons nie meer mense kan onderskei as "rein" en "onrein" deur te kyk na of hulle deel was van die Joodse volk of van 'n ander volk was nie. Nee, omdat Jesus Christus vir alle mense gesterf het, kyk ons nou na mense met daardie oë.
• Hierdie selfde Gees leer ons dat die God wat ons aanbid en dien, nie in geboue van enige aard woon en is nie. Nee, deur die inwoning van die Gees, woon die lewende God, as Pappa-Vader, Koning Jesus en Heilige Gees, nou self in elkeen van Sy gelowige mense. En waar hulle instap en waar hulle bymekaarkom, is Sy tempel en Sy woning. Daarom was hulle nie baie ontsteld toe hulle verbied is om in die tempel in Jerusalem en in Joodse sinagoges bymekaar te kom as gelowiges nie. Inteendeel, hulle het besef, dat hulle "daar moes uit" terwille van die waarheid en as deel van hulle verlossing en nuwe lewe as volgelinge van Jesus.
• Iets wat vir sommige van hulle moeiliker was om te aanvaar, was toe die Heilige Gees hulle geleer het dat om sekere kosse te vermy wat in die Tora vir hulle verbied was. Onthou jy die gesprek tussen Petrus en God die Gees daar in Handelinge 10 daar op die dak terwyl hy besig was om te bid? Gaan lees dit 'n bietjie weer.
• God se Gees het hulle dinge geleer wat nie altyd so maklik was om te aanvaar nie. Ja, dat as hulle steeds sekere seremonies en feeste gaan vier soos die res van hulle Joodse broers en susters, hulle dit wat Christus Jesus gedoen het aan die kruis, as't ware as van nul en gener waarde verklaar.
• So moes hulle leer dat om jou of jou seuntjie uit godsdienstige redes te besny, soos wat die Tora geleer het, en as jy die Joodse Feeste en al die dae wat as Heilige dae of Spesiale Sabbatte gevier is, en jy doen dit soos die tipiese Jood, is jy eintlik besig om dit wat aan die kruis gebeur het en wat Christus Jesus vir jou gedoen het, van nul en gener waarde maak!
Ja, selfs in Sy lewe hier op aarde, in daardie drie jaar van Sy openbare bediening, het Jesus self telkemale vir mense op allerlei wyses gesê: "Ek is die nuwe Koning. En My woord en My inkleding van selfs die Tien gebooie is nou julle nuwe wette.
Daarom het Jesus Homself die Here van die Sabbat genoem.
Daarom het Sy definisie van wat "egbreek" was, nou vir Sy volgelinge gegeld.
Hulle was selfs geskok om te ontdek dat Hy die Finale Lam was wat geslag sou word op die Pasga, omdat Hy in elke sin van die woord die volkome vervulling van daardie Ou Testamentiese Tora-fees was.
Net so was die Uitstorting van die Heilige Gees op die dag van die Joodse Pinksterfees, die laaste dag wat volgelinge van Jesus ooit weer hierdie Joodse Fees hoef te vier, want ook hierdie Ou Testamentiese fees is hiermee in totaliteit volkome vervul.
Thursday, 13 August 2020 10:01
Profeties beleef ek die Here wil ons bedag daarop maak dat 'n nuwe wêreld hier rondom ons besig is om deur te breek. Dit is 'n nuwe era, nuwe seisoen, hierdie!
Ja, alhoewel daar baie dinge rondom ons gebeur wat die gevolg is van die vyand se handewerk, is ons God en Vader in Christus Jesus, in totaliteit in die detail daarvan betrokke en in beheer!
Moet daarom nie toelaat dat vrees, angs, of 'n gevoel van hulpeloosheid en selfs magteloosheid jou oorval nie!
Sê vir jouself hardop: My God en Vader is totaal in beheer! Sy Plan is besig om hier uit te speel! Ek is nie uitgelewer aan demoniese magte nie! Ek is niemand se speelbal nie! Ek is 'n kind van die lewende God! Ek is geroep as Ambassadeur van die Koninkryk van die Hemel wat ook hier besig is om voor my oë te realiseer!
Raak dan stil genoeg dat Hy vir jou van Sy planne kan vertel en dat Hy vir jou presies kan wys waar jy in alles inpas. Laat Hom toe om jou hart in lyn te bring met Sy hart en Sy planne vir nou.
Hierdie is nie 'n tyd wat jy moet vasklou aan ou prentjies en ou maniere van dink nie! Hierdie is 'n tyd wat ons oop moet wees daarvoor dat Sy Gees vir ons nuwe strategieë en nuwe paradigmas gaan wys!
Ja, as jy dit nog nie agtergekom het nie: Hy het reeds in die Ekklesia, in Sy Kerk, daarmee begin!
Reeds in Sy Ekklesia, onder Sy Mense, het Hy vir ons 'n nuwe bloudruk en strategiese plan van aksie gegee vir families en hoe ons almal, ja, almal van ons, elke dag in bediening staan!
"Of ons nou eet of drink of wat ons ook al doen, doen ons alles tot Sy eer!" Tot Sy eer en in Sy diens!
Ek sien hoe Hy voor ons 'n Nuwe Handboek vir die nuwe era en seisoen neergesit het!
Eintlik is dit nie werklik "n Nuwe Handboek" nie! Dit is eintlik maar net die "Oorspronklike Handboek"!
Die Here is eintlik maar net besig om ons terug te neem na Sy oorspronklike ontwerp en Sy oorspronklike plan en bedoeling van alles, van die Ekklesia, die familie en gesin, en van wat bediening werklik beteken, ens.
Die Here is dus besig om ons terug te roep na Sy oorspronklike plan.
Ek weet nie van jou nie, maar daarom was hierdie tyd van afsondering vir my 'n bietjie soos 'n tyd van detoks, waarin ek weer na alles in my lewe moes bekyk en weer moes kies wat is waar en wat nie; wat is van belang en wat nie; maar ook wat is deel van God se wil en woord vir my en ander se lewens.
Onthou jy, aan die begin van hierdie jaar, toe ons die Here vertrou het vir 'n profetiese woord vir die nuwe seisoen wat voorlê, het die Here onder andere vir ons gesê dat Hy vir ons 'n nuwe prentjie gaan wys van die Ekklesia. En wat gebeur toe? Ons almal word terug gedwing na ons huise toe, na ons familie toe, wat immers die basiese boublok is van God se prentjie van die Ekklesia!
Ja, ons word teruggedwing om, soos daar in die begin, in die Handelinge-gemeente, weer in huise bymekaar te kom as gelowiges, want ons word verhoed om soos in die verlede, in groter groepe, in geboue wat spesiaal daarvoor gebou is oor die jare, wat ons, kan jy glo, "kerke" noem, bymekaar te kom!
So word ons gedwing om daar in die kleine, in ons families, vir mekaar lief te hê en vir mekaar verantwoordelikheid te neem en te sorg!
Vir my as geestelike leier was dit merkwaardig om te sien hoe die eens slapende reus, die Ekklesia, "gewone" gelowiges, boere, tieners, onderwysers, dokters, sakemanne en -vroue, mekaar op sosiale media begin bedien het en begin standpunt inneem het.
1 Pet 2:9-12
Voor my oë het ek 1 Petrus 2:9 tot 12 sien uitspeel.
_"Julle, daarenteen, is 'n uitverkore volk, 'n koninklike priesterdom, 'n nasie wat vir God afgesonder is, die eiendomsvolk van God, die volk wat die verlossingsdade moet verkondig van Hom wat julle uit die duisternis geroep het na sy wonderbare lig. _
_Julle was vroeër geen volk nie, maar nou is julle die volk van God. Julle het tóé geen barmhartigheid ontvang nie, maar nou het God aan julle barmhartigheid bewys. _
_Geliefdes, in die wêreld is julle vreemdelinge en bywoners. Daarom dring ek by julle daarop aan om nie aan sinlike begeertes toe te gee nie. Dit verwoes net 'n mens se lewe. _
Gedra julle altyd goed onder die heidene sodat, al praat hulle kwaad van julle asof julle misdadigers is, hulle julle voorbeeldige lewe kan sien en God kan verheerlik op die dag van afrekening."
Kom ons neem dit vandag as God se Woord aan my en jou. Kom ons lees dit hardop vir onsself en probeer in ons eie woorde oorsê wat ons hoor.
Raak dan stil voor die Here in gebed, en luister mooi of Hy nie nog iets spesifiek vir jou wil sê nie. Praat dan verder met Hom daaroor en oor die ander dinge wat nog in jou hart is.